Bomba la Mafuta Ghafi la Uganda–Tanzania (kwa Kiingereza: Uganda–Tanzania Crude Oil Pipeline, UTCOP), linalojulikana pia kama Bomba la Mafuta Ghafi la Afrika Mashariki (East African Crude Oil Pipeline, EACOP) linakusudia kusafirisha mafuta yasiyosafishwa kutoka Uganda kwenda Bandari ya Tanga, Tanzania, kwenye Bahari ya Hindi. Baada ya kukamilika, bomba la mafuta litakuwa bomba refu zaidi duniani linalopashwa moto. Bomba la mafuta litaanza katika kaunti ndogo ya Buseruka, Wilaya ya Hoima, katika Mkoa wa Magharibi wa Uganda. Litaelekea kusini mashariki kupita Masaka nchini Uganda, Bukoba nchini Tanzania, kuzunguka pwani ya kusini mwa Ziwa Viktoria, kuendelea kupitia Shinyanga na Singida na kuishia Tanga, umbali wa takriban kilomita. Uganda kuna akiba ya mafuta iliyothibitishwa inayozidi mapipa bilioni 6.5, ambayo karibu mapipa bilioni 2.2 yanaweza kutolewa. Nchi imepanga kujenga kiwanda cha kusafishia mafuta katika Kanda ya Magharibi kukidhi mahitaji ya ndani ya nchi, na kusafirisha mengine kupitia bomba kwenda Tanga na soko la Dunia. Uganda hapo awali iliwahi kuwa na mapatano na Kenya kujenga bomba la mafuta ghafi la pamoja la Uganda – Kenya hadi bandari ya Lamu, Kenya.